[{"text_idx": "#000003", "text": "Integreiddio iechyd a lles yng nghwricwlwm yr ysgol: Ymchwiliad dulliau cymysg i\u2019r paratoadau ar gyfer diwygio\u2019r cwricwlwm ledled Cymru a\u2019i effeithiau ar iechyd a lles"}, {"text_idx": "#000005", "text": "Gall ysgolion fod yn ddylanwad da neu ddrwg ar iechyd a lles pobl ifanc. Maent yn lleoliadau pwysig ar gyfer ymyrraeth gynnar er mwyn atal problemau iechyd a lles diweddarach. Gall atal effeithiol leihau costau i wasanaethau iechyd yn ddiweddarach mewn bywyd. Ar hyn o bryd mae system addysg Cymru\u2019n mynd drwy ddiwygiadau sylweddol. O 2022 ymlaen, bydd pob ysgol yn gweithredu cwricwlwm newydd, a fydd, am y tro cyntaf, yn gosod Iechyd a Lles wrth wraidd y dysgu. Un o nodau\u2019r cwricwlwm yw y bydd pob plentyn yng Nghymru yn \u201cunigolyn iach a hyderus\u201d. Bydd iechyd a lles yn un o chwe Maes Dysgu a Phrofiad ochr yn ochr a\u0302\u2019r Celfyddydau Mynegiannol; y Dyniaethau; Ieithoedd, Llythrennedd a Chyfathrebu; Mathemateg a Rhifedd, a Gwyddoniaeth a Thechnoleg."}, {"text_idx": "#000006", "text": "Gallai diwygio ysgolion gyflwyno manteision cyffredinol i ddisgyblion, ysgolion a\u2019r gymdeithas ehangach; ond gallai hefyd arwain at niwed anfwriadol. Dyna pam ei bod yn bwysig bod gwerthusiadau o ansawdd uchel yn cyd-fynd a\u0302 pholisi\u0308au newydd fel hwn. Mae\u2019r ymchwil hon yn cynnig cyfle mewn amser cyfyngedig i osod y sylfeini ar gyfer gwerthusiad ansawdd uchel o effeithiau\u2019r cwricwlwm newydd ar iechyd a lles disgyblion."}, {"text_idx": "#000007", "text": "Nod yr ymchwil yw: i) deall nodau\u2019r diwygiadau, a\u2019r prosesau ynghylch eu cyflwyno, o safbwyntiau rhanddeiliaid ym mholisi addysg Cymru; ii) nodi mesurau priodol o iechyd a lles disgyblion, a mapio tueddiadau mewn iechyd a lles cyn y diwygiadau er mwyn barnu llwyddiant y diwygiadau\u2019n ddiweddarach; iii) ceisio barn staff ysgolion ar y cwricwlwm newydd, a sut y bydd yn gweithio\u2019n ymarferol; iv) dod a\u0302\u2019r canfyddiadau ynghyd, gan ddarparu tirwedd ar gyfer cynnal gwerthusiad ystyrlon a manwl o effaith y diwygiadau ar iechyd a lles disgyblion yng Nghymru."}, {"text_idx": "#000008", "text": "Cynhaliwyd cyfweliadau gyda phobl y mae eu gwaith yn cysylltu\u2019n strategol a\u0302 pholisi addysg yng Nghymru. Defnyddir y cyfweliadau hyn i ddeall barn pobl am ro\u0302l ysgolion o ran iechyd a lles; eu barn am sut y bydd y diwygiadau\u2019n edrych mewn gwirionedd; a sut i ddangos a yw\u2019r cwricwlwm newydd yn llwyddiannus. Byddwn hefyd yn mesur iechyd a lles disgyblion nad ydynt wedi derbyn y cwricwlwm newydd, ac o hyn byddwn yn sefydlu grw\u0302p o ddisgyblion i gymharu a chyferbynnu yn erbyn disgyblion sy\u2019n derbyn y cwricwlwm newydd yn y blynyddoedd i ddod. Bydd rhagor o gyfweliadau gyda staff ysgolion yn ein helpu i ddeall sut y gallai\u2019r cwricwlwm newydd gyflawni ei nodau ar gyfer pobl ifanc, ysgolion a\u2019r gymdeithas ehangach. Byddwn wedyn yn dod a\u0302\u2019r holl ganfyddiadau at ei gilydd, er mwyn datblygu darlun o sut y mae disgwyl i\u2019r cwricwlwm weithio. Bydd hyn yn llywio sut y caiff ei gyflwyno a\u2019i werthuso. Ar ddiwedd y gymrodoriaeth, byddwn yn gwneud cais i ariannwr ymchwil i werthuso\u2019r diwygiadau."}, {"text_idx": "#000014", "text": "Mae newidiadau i\u2019r ffordd y caiff ysgolion eu hasesu a dysgu proffesiynol gwell yn hanfodol er mwyn sicrhau llwyddiant diwygiadau addysg yng Nghymru, yn o\u0302l astudiaeth \u2013 Erthygl newyddion, 2023"}]